Et røveri med få pakker cigaretter som udbytte endte brat natten til tirsdag for en aalborgensisk mand. Kort efter midnat natten mellem mandag og tirsdag troppede en 38-årig mand fra Aalborg op i 7-Eleven ved Jomfru Ane Gade i Aalborg. Her truede han to yngre kvindelige ekspedienter og slog blandt andet ud efter den ene af ekspedienterne med en stregkodescanner. - Han kom der fra med nogle pakker cigaretter. Vi får hurtigt sendt et signalement rundt af manden, og nogle minutter senere kan en af vores patrulje så anholde ham, fortæller Jesper Sørensen, vagtchef hos Nordjyllands Politi. Manden er under anholdelsen i besiddelse af flere pakker cigaretter, og han bliver taget med på politigården i Aalborg. - Her har han siddet siden i nat, og så skal anklagemyndigheden tage stilling til, om han skal fremstilles i grundlovsforhør, forklarer Jesper Sørensen fra Nordjyllands Politi.

Opsummering:
En 38-årig mand begik natten til tirsdag et røveri mod en 7-Eleven i Aalborg, men kort tid efter var han anholdt.